
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. szeptember 20-án tartandó munkaterv szerinti ülésére

6. napirendhez

Tárgy: Az Oktatási, Művelődési és Sportbizottság éves beszámolója
Tisztelt Képviselő-testület!

Az Önkormányzat Szervezeti és Működési Szabályzatáról szóló 14/2009. (XII. 22.) rendelet 43. § (12) bekezdése alapján a bizottságok rendszeresen beszámolnak munkájukról.

Jelen előterjesztés keretén belül kérem az Oktatási, Művelődési és Sportbizottság beszámolójának szíves megtárgyalását és elfogadását.

…/2012. (IX. 20.) ÖKT határozati javaslat

Sülysáp Nagyközség Önkormányzatának Képviselő-testülete az SZMSZ 43. § (12) bekezdése szerint Oktatási, Művelődési és Sportbizottság előző évi munkájáról szóló beszámolóját elfogadja.
Határidő: azonnal

Felelős: a bizottság elnöke

Sülysáp, 2012. szeptember 11.


Katus Norbert s.k.


elnök

Láttam!

Sülysáp, 2012. szeptember .

Tóth Krisztina s.k.

jegyző

1. SZÁMÚ MELLÉKLET

Beszámoló 

az OMSB 2011. szeptember – 2012. augusztus közötti munkájáról

Tisztelt Képviselő-testület! 

Alábbi beszámolómban áttekintem az Oktatási, Művelődési és Sportbizottság 2011 szeptemberétől 2012 augusztusáig terjedő munkáját.

Bizottságunk ülésein minden tagunk rendszeresen megjelent, döntéseink általában egyhangúlag történtek. Összesen 11 ülést tartottunk.

A bizottság minden tagjának (Pálinkásné Petik Éva alelnök, dr. Gebauer Béláné, Németh Jánosné, Szabó Miklós) tisztelettel köszönöm meg az újabb egy éves lelkiismeretes munkát.

Külön kiemelem, hogy tagjaink rendszeresen részt vesznek a település programjain, sőt egyéb, nem sülysápi programokat is rendszeresen látogatunk tapasztalatszerzés céljából.

A fontosabb döntésekről:

2011. szeptember 12.

· A bizottság javasolta a képviselő-testületnek, hogy az óvodai gyógypedagógiai fejlesztés biztosítása érdekében a Csicsergő Napköziotthonos Óvoda óvodapedagógusi státuszainak számát – 2011. október 1-jétől – 0,25-tel növelje meg.

· Támogattuk a Hősök szobrának felújítását.

· Konzultáltunk Tarnavölgyi László WAMK intézményvezetővel a következő időszak programjairól.

2010. október 17.
· A gyermekorvosi, fogorvosi és védőnői beszámolókat megtárgyaltuk, és elfogadásra javasoltuk.

· A Sülysápi Hírforrás Szerkesztő Bizottsági beszámolójának megtárgyalása (elfogadva). A bizottság javasolta továbbra is megtartani a lap ingyenes megjelenési formáját, Sülysáp lakosságának megfelelő tájékoztatása érdekében.

· A bizottság kidolgozta, majd a képviselő-testület elé terjesztette a helyi tanösvény koncepciót, amit a Testület elfogadott.

2011. november 7.

· A 2012. évi kulturális koncepció kidolgozása.

· Sülysápi történeti képeskönyv kiadásának előkészítése, javaslattétel a Testület felé.

2011. december 12.

· A bizottság javasolta a képviselő-testületnek, hogy az Új Széchényi Terv keretében meghirdetett KMOP 4.6.1-11 jelű, Nevelési intézmények fejlesztése című pályázatot - a Csicsergő Napköziotthonos Óvoda központi intézményének (Sülysáp, Vasút u. 88.) kapacitásbővítésére – nyújtsa be.

· Elfogadtuk a 2012. évi kulturális koncepciót, ami jobb tervezhetőséget tesz lehetővé a települési programok szervezésében, kiemelt célként jelöltük meg 2012-re az állami ünnepek hangsúlyosabb megünneplését (márc. 15., jún. 4., aug. 20., okt. 23.).

2012. január 23.

· A civil szervezetek támogatásáról szóló pályázati kiírást a képviselő-testület felé elfogadásra javasoltuk.

· Javasoltuk a KT felé a 2012. évi rendezvénynaptár elfogadását.

2012. február 13.

· A bizottság tárgyalta és elfogadásra javasolta a Wass Albert Művelődési Központ 2011. évi munkájáról szóló beszámolót.

· A bizottság jóváhagyásra javasolta a KT-nek a Szent István Általános Iskola Intézményi Minőségirányítási Programját.

2012. március 19.

· Hosszas előkészítés után elkészült a helyi elismerések adományozásáról szóló új rendelet tervezete, amit a képviselő-testület elé terjesztettünk. Az elfogadást követően már ez alapján jártunk el a 2012-es kitüntetések átadása ügyében.

· Tájékoztattam a bizottságot az általam felügyelt két, folyamatban lévő LEADER településfejlesztési pályázatról.

· Az Oktatási, Művelődési és Sportbizottság szakmai szempontból támogatta azt a kezdeményezést, hogy a Képviselő-testület pályázatot nyújtson be az MLSZ által meghirdetett pályázat keretén belül megvalósítható műfüves sportpálya létesítésére.

2012. április 16.

· A bizottság javaslatot tett a KT felé a helyi önszerveződő közösségek – ör. alapján történő – pályázati támogatására. 

· A bizottság javasolta, hogy a Testület a látványcsapat sportágak támogatásáról szóló 2011. évi LXXXII. törvény nyújtotta lehetőségekkel élve, vizsgálja meg egy szabványos méretű, 300-400 nézőt befogadó sportcsarnok felépítését a településen. A bizottság szakmai szempontból támogatja a létesítmény építését, azonban a végleges döntés meghozatalában kész elfogadni a Pénzügyi, Településfejlesztési és Ügyrendi Bizottság álláspontját.

2012. május 9.

· Az OMSB javaslatot tett a KT felé a 2012/2013-as nevelési évben indítható óvodai és iskolai csoportok számára, azok létszámaira.

· Az intézményfenntartói változások miatt a Szent István Általános Iskolában működő nyilvános könyvtárat a bizottság a Wass Albert Művelődési Központhoz javasolta csatolni.

2012. június 11.

· A bizottság tárgyalta, és javaslatot tett a KT felé a Szent István Általános Iskola iskolaigazgatói pályázatával kapcsolatban.

· A Móra Ferenc Általános Iskolában 2012 szeptemberében induló első osztályok ügyében 18 szülő levélben kereste meg az önkormányzatot, hogy változtassunk az osztályok elhelyezésén (1 kp, 2 Tagiskola). Mivel ezt a döntést az intézményvezetővel közösen hozta meg a bizottság, nem terveztük megváltoztatni eredeti elképzelésünket, de meghívtuk az érintett szülőket a bizottsági ülésre. Ketten jelentek meg közülük. Az ő kérésüket az intézményvezető asszonnyal közösen sikerült megoldani. A kezdeti félreértések tisztázása után a tanév probléma nélkül megkezdődött.

· A bizottság tárgyalta és elfogadásra javasolta a nevelési és oktatási intézmények beszámolóját a 2011/2012-es nevelési, illetve tanévről.

· A bizottság a vonatkozó új rendelet alapján javaslatot tett a 2012-es helyi elismerések odaítélésére a KT felé.

2012. augusztus 13.

- A bizottság támogatta az oktatási intézmények órakeret-kérelmét a mindennapos testnevelés bevezetése okán. 

- A könyvtári átszervezés miatt szükségessé vált WAMK SZMSZ módosítást elfogadásra javasoltuk a képviselő-testületnek.

Kérem a Képviselő-testületet, hogy az Oktatási, Művelődési és Sportbizottság 2011. szeptember és 2012. augusztus közötti munkájáról szóló beszámolóját fogadja el!

Sülysáp, 2012. szeptember 3.

Katus Norbert

Az OMSB elnöke

